## El Consell aprova concedir una subvenció de 450.000 euros per a la sèptima edició de Valencia Digital Summit

*** Este certamen se celebrarà a la Ciutat de les Arts i les Ciències els dies 23 i 24 d’octubre de 2024**

El Ple del Consell ha aprovat concedir 450.000 euros a l’Associació Valenciana de Startups per a la celebració de la sèptima edició de la Valencia Digital Summit (VDS), que tindrà lloc els dies 23 i 24 d’octubre de 2024 a la Ciutat de les Arts i les Ciències de València.

Segons assenyala el decret del Consell pel qual s’aprova la concessió d’esta subvenció, la VDS constituïx un esdeveniment tecnològic de referència en l’ecosistema d’empreses innovadores i tecnològiques que té previst reunir els principals actors de la innovació, la tecnologia i la digitalització i que resulta d’interés públic econòmic i social, ja que impulsa la competitivitat de l’economia valenciana, alhora que contribuïx a generar una societat més pròspera i innovadora.

La celebració d’este esdeveniment fa valdre el potencial de la Comunitat Valenciana com a espai d’innovació obert i punt de trobada mundial per a *startups*, inversors i corporacions, i la consolida com a enclavament tecnològic internacional de referència reunint *startups*, acceleradores, inversors i agents clau de l’ecosistema innovador internacional.

A través del suport econòmic, el Consell pretén contribuir a la dinamització de l’economia valenciana i, en concret, a continuar impulsant la mamprenedoria a la Comunitat Valenciana, on, segons l’Observatori de Startups de la Comunitat Valenciana, el nombre d’entitats que participen en l’ecosistema és de 1.658, la qual cosa suposa un increment del 14 % respecte a 2022.

Les dades de l’Observatori també assenyalen que la inversió del *hub* mamprenedor i tecnològic valencià ha augmentat un 44,6 % en el primer semestre de 2023, i es consolida com al tercer pol innovador nacional, i que València se situa com a la tercera ciutat d’Espanya en inversió captada que ha atret 30 milions d’euros en els sis primers mesos d’enguany.

**Més de 12.000 mamprenedors**

La sèptima edició de la Valencia Digital Summit preveu reunir més de 12.000 mamprenedors i 25.000 assistents en línia, procedents d’un centenar de països, que com a expositors, o assistint a conferències i activitats específiques, tindran la possibilitat d’intercanviar experiències i conéixer les últimes tendències en matèria d’innovació, tecnologia i mamprenedoria.

L’esdeveniment oferirà diversos tipus de continguts i activitats, distribuïts per diferents espais, com ara taules redones, entrevistes, tallers, *keynotes*; zona expositiva amb demostracions de productes i servicis de *startups*, corporacions, proveïdors de servicis i institucions públiques (Expo Village); activitats de treball en xarxa (*networking*) i reunions 1:1; Lake Zone amb música en directe i *foodtrucks*, i una competició d’empreses emergents internacional.

 Així mateix, durant la celebració s’abordaran més de 40 temàtiques, com ara impressió 3D, IA, agricultura, *big data*, *blockchain*, clima, comerç, connectivitat & 5G, *deeptech*, digitalització, educació, entreteniment, finances, aliments, futur del treball, *gaming*, GovTech, salut, impacte, indústria 4.0, assegurances, inversió, IdC, legal, logística, dones en la tecnologia, *marketplaces*, metavers, mobilitat, NFT, productivitat, computació quàntica, robòtica, SaaS, esports, Objectius de Desenrotllament Sostenible o turisme, entre altres.

L’entitat organitzadora de la VDS, l’Associació Valenciana de Startups, és una entitat sense ànim de lucre, única d’àmbit autonòmic, que compta actualment amb més de 350 membres i una comunitat superior a 35.000 persones subscrites en la seua plataforma en línia. Entre les funcions que té destaca l’assessorament i la representació dels mamprenedors i els seus interessos davant de la resta dels interlocutors de l’ecosistema: empreses emergents, inversors, universitats i administracions públiques.

Fecha: 02/08/2024